27. október 2022

Rozšírená spolupráca s Byteflies spojí technologické poznatky v oblasti spojovacích materiálov a tlačenej elektroniky s inováciami v oblasti diaľkového monitorovania pacientov

**Henkel pracuje s partnermi na inovatívnych riešeniach diaľkového monitorovania pacientov**

Düsseldorf – Spoločnosti Henkel a Byteflies dnes oznámili rozšírenie existujúcej spolupráce v oblasti inovatívnych riešení pre diaľkové monitorovanie pacientov, ktoré potvrdili podpísaním spoločného memoranda o rozvoji spolupráce v oblasti obchodu a vývoja. Cieľom partnerskej spolupráce je ďalej prehĺbiť prepojenie medzi odbornými znalosťami spoločnosti Henkel v oblasti medicínskych spojovacích materiálov a tlačenej elektroniky a riešeniami diaľkového monitorovania zdravotného stavu od spoločnosti Byteflies s dôrazom na monitorovanie EKG. Spoločne plánujú vyvíjať inovatívne riešenia diaľkového monitorovania pacientov, aby sa virtuálna zdravotná starostlivosť stala dostupnou pre všetkých – v nemocničnom aj domácom prostredí.

Pokročilé snímače pre nositeľné zariadenia založené na tlačených elektronických komponentoch v súčasnosti umožňujú monitorovať pacientov v reálnom čase a zbierať množstvo dôležitých údajov o ich zdravotnom stave. Táto technológia má obrovský potenciál, ale zároveň stavia vývojárov a výrobcov pred nové výzvy, ktoré súvisia napríklad s funkčným zložením materiálov, materiálovou kompatibilitou či tvarovým faktorom. Zariadenia na diaľkové monitorovanie pacientov sa nosia priamo na tele a merajú a zaznamenávajú údaje o životných funkciách. Tieto zariadenia tak hrajú dôležitú úlohu pri podpore liečby a zlepšovaní kvality života predovšetkým ľudí s chronickými ochoreniami. Posilnením partnerskej spolupráce chcú Henkel a Byteflies ďalej podporovať vývoj inovatívnych riešení pre diaľkové monitorovanie zdravotného stavu a prispieť k ich lepšej dostupnosti a širšiemu nasadeniu.

**O spolupráci**

Spolupráca spoločností Henkel a Byteflies začala počas pandémie ochorenia COVID-19 v roku 2019, keď spoločne s firmou Quad Industries a ďalšími štyrmi partnermi vyvinuli inteligentné zdravotnícke náplasti. V tom čase boli jednotky intenzívnej starostlivosti v nemocniciach extrémne preťažené a nová technológia zdravotníckych náplastí významne prispela k zníženiu časovej vyťaženosti lekárov, zníženiu rizika infekcie a zlepšeniu sledovania zdravotných parametrov.

Spoločnosť Henkel ako popredný dodávateľ materiálov vyvinula elektródy a vodivé atramenty. Vďaka týmto inovatívnym materiálom sa náplasť môže používať aj niekoľko dní, pričom sa zachováva vysoká kvalita signálu aj pohodlie pacienta.

Byteflies doposiaľ zaviedla tri riešenia pod značkou Care@Home: CovidCare@Home, CardioCare@Home pre pacientov so srdcovou arytmiou a EpiCare@Home pre pacientov s epilepsiou. *„Máme ambíciu stať sa popredným globálnym partnerom pre poskytovateľov zdravotnej starostlivosti pri prechode na virtuálnu starostlivosť,“* vysvetľuje jeden z výkonných riaditeľov spoločnosti Byteflies Hans De Clercq. *„Naše end-to-end riešenia Care@Home využívajú možnosti diaľkového monitorovania pacientov a reálnych údajov, aby poskytovateľom zdravotnej starostlivosti a pacientom prinášali relevantné informácie. Posilnenie partnerstva so spoločnosťou Henkel nám umožní rozšíriť našu technológiu aj mimo náš pôvodný trh v Belgicku a nad rámec našich súčasných Care@Home riešení, aby sme pacientom a zdravotníckym pracovníkom mohli prinášať spoľahlivé a používateľsky jednoduché riešenia.“*

*„Zdravotnícke systémy sú pod tlakom v dôsledku aktuálneho celosvetového vývoja,“* dodáva Beate Grobben, riaditeľka obchodného vývoja tlačenej elektroniky pre región EIMEA v spoločnosti Henkel. *„Naším cieľom je prepojiť široké portfólio zdravotníckych produktov našej spoločnosti, kapacity v oblasti vývoja, podporu výroby a zákaznícke informácie s naším zdravotníckym ekosystémom. Len spoločnými silami dokážeme zrýchliť vývoj nových technologických riešení, ich masovú výrobu a uvádzanie na trh a tým umožniť zdravotníckym pracovníkom monitorovať pacientov na diaľku. Tak môžeme prispieť k zlepšeniu liečby, skráteniu hospitalizácií a predovšetkým k vyššiemu komfortu pacientov.“*

O spoločnosti Byteflies

Spoločnosť Byteflies založili v apríli 2015 Hans Danneels a Hans De Clercq. Počas prvých piatich rokov spoločnosť vyvíjala platformu na diaľkové monitorovanie v klinickom výskume, ktorá získala príslušnú zdravotnícku certifikáciu. Výsledkom bolo nadviazanie partnerskej spolupráce so zdravotníckymi výskumnými centrami a farmaceutickými spoločnosťami. Pandémia ochorenia Covid-19 prispela k urýchleniu zavedenia riešení od Byteflies do klinickej praxe. Do polovice roka 2022 už spoločnosť Byteflies monitorovala viac než 1 000 pacientov v klinickej starostlivosti. Spoločnosť pôsobí vo viacerých medicínskych oblastiach vrátane kardiológie, neurológie, pneumológie, onkológie a problémov so spánkom a skúma možnosti aj v ďalších oblastiach.

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v mnohých kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2021 dosiahla obrat viac ako 20 mld. eur a upravený prevádzkový zisk približne vo výške 2,7 mld. eur. Henkel zamestnáva 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný cieľ a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

**O spoločnosti Henkel Slovensko**

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne  vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)